Heino Krevald

Heino Krevald (25. jaanuar 1930 Riia – 13. detsember 2007 Tallinn) oli eesti korvpallur ja korvpallitreener.

Heino Krevald lõpetas 1949. aastal Tallinna 10. Keskkooli, seejärel õppis Tartu Riikliku Ülikooli kehakultuuriteaduskonnas (1949–1952), ülikooli lõpetas 1980. aastal.

Mängijakarjäär 
Korvpallitreeningutega alustas Krevald Joann Lõssovi juures, hiljem oli tema treener ka Edgar Naarits. Heino Krevaldi pikkus oli 188 cm. 

Heino Krevald kuulus Eesti noortekoondisse ning 1945. aastal tuli NSV Liidu noortemeistriks, 1946. aasta võitis hõbemedali ja 1947. aastal pronksmedali. 16–aastaselt alustas ta mängimist täiskasvanute meeskonnas. Aastatel 1946.–1955. kuulus Krevald Eesti koondisse. NSV Liidu meistrivõistlustel mängis ta Tartu ÜSK meeskonnas ning võitis selle koosseisus 1949. aastal kuld-, 1950. aastal hõbe- ja 1951. aastal pronksmedali. 1951. aastal oli ta ka NSV Liidu koondise kandidaat. Hiljem osales NSV Liidu meistrivõistlustel Tallinna Kalevi koosseisus. Tartu ÜSK ja Tallinna Kalevi mängijana tuli Krevald 7 korral Eesti meistriks. Meistersportlase nimetuse sai ta 1951. aastal.

Treeneritöö 
Treeneritööd alustas ta 1950. aastal Viljandis, kuid tegutses treenerina ka Võrus ja Tõrvas. 1952.–1955. aastal ning 1961.–1980. aastal oli Krevald Tallinna Kalevi meeskonna treener, samuti töötas ta treenerina Tallinna spordikoolides ning Eesti Spordigümnaasiumis. Lisaks juhendas ta Eesti noorte- ja juunioride koondisi, kes võitsid NSV Liidu meistrivõistlustel 2 kulda (1956., 1960.) ja 4 pronksi (1957.–1959., 1983.). Tema juhendamisel tuli Tallinna Kalev 1967., 1968. ja 1971. aastal Eesti meistriks.

Heino Krevald oli aastatel 1970.–1978. Eesti koondise ja korvpalliklubi Kalev esindusmeeskonna treener ning 1971.–1973. aastal vanemtreener.
Eesti NSV teenelise treeneri nimetuse sai ta 1971. aastal, Kalevi auliige oli ta 1967. aastast.

Muud 
Heino Krevald oli tegev ka korvpallikohtunikuna (1962. aastast üleliiduline kategooria). Ta kuulus 1960.–1989. aastal Eesti NSV Korvpalliföderatsiooni presiidiumisse ning oli seal 1968.–1984. aastal treenerite nõukogu esimees. Tema korvpalliteemalisi artikleid ilmus ajakirjas Kehakultuur ja Spordilehes. 2002. aastal sai ta Eesti Punase Risti IV klassi teenetemärgi.

Isiklikku 
Heino Krevaldi ema Gerta Krevald oli tuntud korv- ja võrkpallurina, kes tuli 1927. ja 1928. aastal võrkpallis ning 1931. aastal korvpallis Eesti meistriks. Tema isa oli Artur Krevald. 

Tema abikaasa Õie Krevald võitis medaleid Eesti meistrivõistlustel käsipallis ja korvpallis. Heino Krevaldi tütar on Kersti Meimer, endine Eesti korvpallikoondise liige ja poeg on Raivo Krevald.

Viited

Kirjandus 

 "Eesti korvpall" Portreed. Vello Lään, Märt Ibrus. Kirjastaja: Eesti Korvpalliliit 2006.

Välislingid 

 Korvpallitreener Heino Krevald Eesti Spordi- ja Olümpiamuuseum.
 Heino Krevald, ERR Audioarhiiv.
 Heino Krevald mängijana – Basket.ee.
 Teenetemärgi üleandmine 2002. Fotoalbum.
 Lahkus korvpallitreener Heino Krevald. Õhtuleht 14. detsember 2007.

Eesti korvpallurid
Eesti korvpallitreenerid
Tallinna Nõmme Gümnaasiumi vilistlased
Tartu Ülikooli kehakultuuriteaduskonna vilistlased
Eesti NSV teenelised treenerid
Kalevi auliikmed
Eesti Punase Risti IV klassi teenetemärgi kavalerid
Pärnamäe kalmistule maetud
Sündinud 1930
Surnud 2007